KIRJALLINEN KYSYMYS E-3120/01 esittäjä(t): Graham Watson (ELDR) komissiolle. Eläimistä saatavat sivutuotteet, joita ei ole tarkoitettu ihmisen kulutukseen.



Virallinen lehti nro 147 E , 20/06/2002 s. 0102 - 0103



KIRJALLINEN KYSYMYS E-3120/01 esittäjä(t): Graham Watson (ELDR) komissiolle (13. marraskuuta 2001) Aihe: Eläimistä saatavat sivutuotteet, joita ei ole tarkoitettu ihmisen kulutukseen Parhaillaan on kuultavana EU:n säädös, jolla vahvistetaan terveysmääräykset eläimistä saataville sivutuotteille, joita ei ole tarkoitettu ihmisen kulutukseen. Aikooko komissio kuulla kompostointialaa ennen kuin lainsäädäntö tulee voimaan helmikuussa 2002? David Byrnen komission puolesta antama vastaus (14. tammikuuta 2002) Suu- ja sorkkataudin puhkeamisen seurauksena sekä parlamentti että neuvosto pyysivät, että ruokajäte otetaan mukaan ehdotukseen parlamentin ja neuvoston asetukseksi muiden kuin ihmisravinnoksi tarkoitettujen eläinten sivutuotteiden terveyssäännöistä(1), jotta vältettäisiin mahdollinen eläintautien leviäminen tämän materiaalin välityksellä. Komissio hyväksyi edellä esitetyn lisäyksen sillä ehdolla, että sillä ei olisi tarpeettomia negatiivisia vaikutuksia kompostointikäytäntöön. Neuvoston yhteisessä kannassa ehdotetaan joitakin toimia komission toiveisiin vastaamiseksi. Siinä esimerkiksi - todetaan, että asetus ei saa estää ympäristönsuojelua, varsinkaan biologisesti hajoavaa jätettä koskevien uusien sääntöjen kehittämistä - vahvistetaan, että ruokajäte on muunnettava biokaasulaitoksessa tai kompostoitava sääntöjen mukaisesti, jotka vahvistetaan pysyvää komiteaa koskevaa menettelyä noudattaen sen jälkeen, kun asiasta on saatu tieteellinen lausunto; kunnes kyseiset säännöt vahvistetaan, ruokajätteen kompostointia ja biokaasun tuottamista voidaan jatkaa voimassa olevien kansallisten sääntöjen mukaisesti - vahvistetaan, että yksityiskohtaiset säännöt kompostin käytöstä lannoitteena voidaan vahvistaa pysyvää komiteaa koskevaa menettelyä noudattaen sen jälkeen, kun asiasta on saatu tieteellinen lausunto. Yhteinen kanta toimitetaan parlamentille toista käsittelyä varten yhteispäätösmenettelyn mukaisesti. Asetus tulee voimaan kuusi kuukautta sen jälkeen, kun kummatkin toimielimet ovat sen hyväksyneet. Komissio ehdottaa mahdollisia yhteisön terveyssääntöjä kompostoinnista vasta kun asetus on hyväksytty ja kun tieteellinen lausunto on saatavilla. Ehdotuksessaan Euroopan parlamentin ja neuvoston päätökseksi ympäristöä koskevasta yhteisön toimintaohjelmasta Ympäristö 2010: Tulevaisuutemme valinta(2) komissio luetteli yhtenä toimena luonnossa hajoavia jätteitä koskevan lainsäädäntöaloitteen. Kompostointia koskevien komission ehdotusten kuulemismenettely toteutetaan asianomaisten tahojen kanssa tavanomaisia menettelyjä noudattaen. Komissio on tietoinen siitä, että tietyt yhteisen kannan säännökset voivat aiheuttaa ongelmia biohajoavien jätteiden erilliselle keräämiselle. Komissio tietää, että biohajoavien jätteiden (myös ruokajätteen) erillinen keruu, kompostointi ja anaerobinen mädätys on tärkeää myös kaatopaikoista 26 päivänä huhtikuuta 1999 annetun neuvoston direktiivin 1999/31/EY(3) 5 artiklan tavoitteiden kannalta. Komissio keskustelee aktiivisesti parlamentin ja neuvoston kanssa taatakseen, että asetusten tavoitteet saavutetaan heikentämättä erillistä keruuta koskevien järjestelmien toimivuutta. (1) EYVL C 96 E, 27.3.2001. (2) KOM(2001) 31 lopullinen. (3) EYVL L 182, 16.7.1999.